Na temelju članka 57. stavka 3. Zakona o porezu na dohodak („Narodne novine“ broj 115/16. i 106/18) i članka 31. Statuta Općine Legrad („Službeni glasnik Koprivničko-križevačke županije“ broj 5/13, 2/18. i 19/18), Općinsko vijeće Općine Legrad na \_\_\_ sjednici održanoj \_\_\_\_\_\_\_\_\_\_\_\_ 2019. donijelo je

**O D L U K U**

**o visini paušalnog poreza po krevetu odnosno po**

**smještajnoj jedinici u kampu na području Općine Legrad**

**Članak 1.**

 Odlukom o visini paušalnog poreza po krevetu odnosno po smještajnoj jedinici u kampu na području Općine Legrad (u daljnjem tekstu: Odluka) propisuje se visina paušalnog poreza na dohodak po krevetu odnosno po smještajnoj jedinici u kampu koji se nalaze na području Općine Legrad (u daljnjem tekstu: Općina).

 Paušalni porez na dohodak iz stavka 1. ovoga članka plaćaju fizičke osobe koje ostvaruju dohodak od iznajmljivanja stanova, soba i postelja putnicima i turistima i organiziranja kampova.

**Članak 2.**

 Visina paušalnog poreza iz članka 1. ove Odluke utvrđuje se u iznosu 150,00 kn godišnje po jednom krevetu odnosno po jednoj smještajnoj jedinici u kampu na području Općine.

**Članak 3.**

 Poslove utvrđivanja, evidentiranja, naplate i ovrhe radi naplate paušalnog poreza na dohodak od iznajmljivanja stanova, soba i postelja putnicima i turistima i organiziranja kampova obavljati će nadležna Porezna uprava Ministarstva financija.

**Članak 4.**

 Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE LEGRAD**

**KLASA: 410-01/19-01/01**

**URBROJ: 2137/10-19-1**

**Legrad, 2019.**

 **Predsjednica:**

 **Snježana Kuzmić**

**Obrazloženje:**

 Zakonom o izmjenama i dopunama Zakona o porezu na dohodak utvrđena je obveza predstavničkih tijela jedinica lokalne samouprave za određivanje visine paušalnog poreza na dohodak za fizičke osobe koje ostvaruju dohodak od iznajmljivanja stanova, soba i postelja putnicima i turistima i organiziranja kampova.

 Prema dosadašnjem zakonodavnom okviru porezni obveznik koji je ostvarivao dohodak od iznajmljivanja stanova, soba i postelja putnicima i turistima i organiziranja kampova, porez na dohodak po osnovi obavljanja te djelatnosti utvrđivao se u paušalnom iznosu, ali su visina paušalnog dohotka i poreza na dohodak, rokovi plaćanja poreza te evidencije i izvješća u svezi paušalnog oporezivanja bile propisane Pravilnikom Ministra financija (Narodne novine broj 1/17) i navedeno se primjenjivalo jedinstveno na cijelom području Republike Hrvatske.

 Zakonom je utvrđena visina paušalnog poreza koji ne može biti manji od 150,00 kuna niti veći od 1.500,00 kuna po krevetu odnosno po smještajnoj jedinici u kampu godišnje. Ukoliko predstavničko tijelo jedinice lokalne samouprave ne donese odluku o visini paušalnog poreza, primjenjivat će se Zakonom utvrđen iznos od 750,00 kn po krevetu odnosno po smještajnoj jedinici godišnje.

 Predstavnička tijela obvezna su donijeti Odluku o visini paušalnog poreza najkasnije do 31. siječnja 2019. godine te istu dostaviti Poreznoj upravi najkasnije do 15. veljače 2019. godine. Donijeta Odluka primjenjuje se do donošenja nove odluke koju predstavničko tijelo lokalne samoupravi može donijeti do 15. prosinca tekuće godine, a koja se primjenjuje od 1. siječnja sljedeće godine.

 S obzirom na kratkoću vremena za donošenje Odluke, Javno savjetovanje o prijedlogu Odluke je otvoreno do 25. siječnja 2019. godine do kada svi zainteresirani mogu dati svoje prijedlog i primjedbe na tekst Odluke poštom ili putem e-mail-a na adresu: opcina-legrad@kc.t-com.hr, na obrascu koji se nalazi u prilogu.

 OPĆINA LEGRAD